
Temeljem članka 55a. stavak 2. točka 10. i 16. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13.,  4/18. i 2/20.), a u svezi s člankom 27. točka b. stavak 9. Odluke o izvršavanju Proračuna Osječko-baranjske županije za 2020. godinu ("Županijski glasnik" broj 15/19., 4/20. i 8/20.), točkom 8. podtočkom 8.3. Programa poticanja poduzetništva Osječko-baranjske županije za 2020. godinu ("Županijski glasnik" broj 2/20.), točkom I. Plana dodjele potpora iz Proračuna Osječko-baranjske županije u 2020. godini ("Županijski glasnik" broj 17/19., 7/20., 10/20. i KLASA: 302-02/20-01/28, URBROJ: 2158/1-01-02-20-6 od 13. listopada 2020. godine) i Zaključkom o objavi Javnog poziva za financiranje programa i projekata osposobljavanja osoba s invaliditetom s područja Osječko-baranjske županije za tržište rada u 2020. godini, KLASA: 500-02/20-01/15, URBROJ: 2158/1-01-02-20-3 od 13. listopada 2020. godine, Osječko-baranjska županija objavljuje


J A V N I  P O Z I V

za financiranje programa i projekata 
osposobljavanja osoba s invaliditetom s područja
Osječko-baranjske županije za tržište rada 
u 2020. godini


I. Predmet i cilj Javnog poziva

Predmet ovog Javnog poziva je podnošenje prijava za financiranje programa i projekata (u nastavku: projekt) udruga i poduzetničkih potpornih institucija (razvojne agencije, poduzetnički centri, poslovni inkubatori i poduzetnički akceleratori) namijenjenih osobama s invaliditetom s ciljem poticanja i stvaranja boljih mogućnosti njihovog zapošljavanja te boljih uvjeta za njihovu ekonomsku neovisnost i samostalnost, a koji su usmjereni formalnim i neformalnim edukacijama sukladno njihovim mogućnostima.

II. Opći uvjeti za podnošenje prijava

Pravo na podnošenje prijava projekata imaju udruge i poduzetničke potporne institucije (razvojne agencije, poduzetnički centri, poslovni inkubatori i poduzetnički akceleratori):
-	koje su registrirane sa sjedištem na području Osječko-baranjske županije (u nastavku: Županija),
-	koje prijavljeni projekt planiraju provoditi za osobe s invaliditetom s područja Županije,
-	koje vode transparentno financijsko poslovanje,
-	koje uredno ispunjavaju obveze plaćanja poreza i doprinosa te druga davanja prema Državi i proračunu Županije.

III. Kriteriji vrednovanja prijava

Temeljne kriterije za vrednovanje prijavljenih projekata predstavlja kvaliteta projekta u smislu njegove relevantnosti u odnosu na predmetnu namjenu te očekivane ciljeve iz Nacionalne strategije izjednačavanja mogućnosti za osobe s invaliditetom od 2017. do 2020. godine, a koji se odnose prvenstveno na razvoj programa osposobljavanja osoba s invaliditetom radi poboljšanja njihovih mogućnosti zapošljavanja.   

U postupku odobravanja sredstava za financiranje projekata ocjenjuje se kvaliteta i značenje prijavljenog projekta, njegova realnost te institucionalna osposobljenost prijavitelja za njihovu provedbu, a osobito:
· doprinos projekta postavljenim ciljevima iz ovog Javnog poziva,
· broj sudionika obuhvaćenih projektom,
· realnost i ostvarivost planiranog projekta,
· odnos troškova i planiranog učinka,
· sposobnost udruge, odnosno poduzetničke potporne institucije za provedbu projekta koje podrazumijeva prvenstveno iskustvo u provedbi sličnih projekata.

IV. 	Financijska sredstva 

U Proračunu Osječko-baranjske županije za 2020. godinu planiran je iznos od:
· 70.000,00 kuna za projekte udruga, 
· 30.000,00 kuna za projekte poduzetničkih potpornih institucija.

Odabrani projekti financirat će se iz Proračuna Županije u iznosu od 5.000,00 do 30.000,00 kuna.

V. 	Podnošenje prijave

Prijava se podnosi na propisanom obrascu "Prijava za financiranje projekta iz sredstava proračuna Osječko-baranjske županije" (Obrazac OI-1).

Uz podnesenu prijavu prilaže se sljedeća dokumentacija:
1.	Izvadak iz registra udruga odnosno iz registra trgovačkog suda ne stariji od 15 dana (neslužbena kopija ili original izvatka) 
2.	Potvrda Porezne uprave o stanju duga udruge, odnosno poduzetničke potporne institucije, ne starija od 30 dana
3.	Izjava da nema dvostrukog financiranja prijavljenog projekta
4.	Preslika IBAN-a prijavitelja
5.	Ostala dokumentacija po zahtjevu Povjerenstva.

Potrebni obrasci za prijavu projekta (obrazac prijave i obrazac izjave da nema dvostrukog financiranja projekta) i izvještavanje o provedbi projekta (obrazac opisnog i financijskog izvješća) mogu se preuzeti na internetskim stranicama Županije: www.obz.hr

Prijava s priloženom dokumentacijom podnosi se osobno ili poštom na adresu i uz naznaku kako slijedi:

Upravni odjel za gospodarstvo
Osječko-baranjske županije
putem Pisarnice
Osijek, Županijska 4

"Prijava na Javni poziv za financiranje programa i projekata
osposobljavanja osoba s invaliditetom s područja
Osječko-baranjske županije za tržište rada u 2020. godini"

Prijave se mogu podnijeti u razdoblju od 16. listopada do 16. studenog 2020. godine.

Sve nepotpune i nepravovremene prijave kao i prijave koji nisu dostavljene na propisanom obrascu, odnosno prijave podnesene protivno uvjetima iz ovog Javnog poziva neće biti razmatrane.

VI. 	Odlučivanje o prijavama 

Pristigle prijave razmatra i vrednuje Povjerenstvo za vrednovanje programa i projekata osposobljavanja osoba s invaliditetom s područja Osječko-baranjske županije za tržište rada za 2020. godinu (u nastavku: Povjerenstvo).
Odluku o financiranju projekata donosi Župan na prijedlog Povjerenstva. Odluka se objavljuje na internetskim stranicama Županije u roku od 8 dana od dana donošenja. 

VII.	Korištenje sredstava

S prijaviteljima kojima se odobri financiranje projekta iz Proračuna Županije zaključuje se ugovor kojim se uređuju međusobna prava i obveze prijavitelja i Županije.

Prijavitelj mora namjenski utrošiti odobrena sredstva te o tome po završetku projekta, a najkasnije u roku od godinu dana od dana potpisivanja ugovora iz prethodnog stavka, podnijeti opisno i financijsko izvješće na propisanom obrascu.

Ukoliko prijavitelj ne dostavi opisno i financijsko izvješće o provedbi projekta u navedenom roku, ili ukoliko se utvrdi nenamjensko korištenje sredstava, ili se sredstva ne utroše ili djelomično utroše za provedbu projekta, prijavitelj je u obvezi odobrena sredstva, odnosno neutrošeni dio sredstava vratiti u Proračun Županije.

	Povjerenstvo može u opravdanim slučajevima, a po zahtjevu prijavitelja projekta, predložiti Županu da odobri produženje roka za provođenje projekta, odnosno roka za dostavu opisnog i financijskog izvješća o provedbi projekta.

